CELEX: 32020R0858
Language: bg
Date: 2020-06-18 00:00:00
Title: Регламент за изпълнение (ЕС) 2020/858 на Комисията от 18 юни 2020 година за изменение на Регламент за изпълнение (ЕС) 2018/732 по отношение на отлагането на датата на прилагането му (текст от значение за ЕИП)

19.6.2020   
               
               
                  BG
               
               
                  Официален вестник на Европейския съюз
               
               
                  L 195/57
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/858 НА КОМИСИЯТА
         от 18 юни 2020 година
         за изменение на Регламент за изпълнение (ЕС) 2018/732 по отношение на отлагането на датата на прилагането му
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2014/94/ЕС на Европейския парламент и на Съвета от 22 октомври 2014 г. за разгръщането на инфраструктура за алтернативни горива (1), и по-специално член 7, параграф 3 от нея,
         като има предвид, че:
         
                     (1)
                  
                  
                     В съответствие с Регламент за изпълнение (ЕС) 2018/732 (2) на Комисията за поставянето на сравнения на цените на горивата в станциите за зареждане с гориво, следва да се използват извадки от леки пътнически автомобили, които са сравними, поне по отношение на теглото и мощността им. Държавите членки могат да се възползват от възможностите, предлагани от цифровизацията, като например инструменти онлайн, за да предоставят информация за съществуващите на пазара модели превозни средства и да добавят друга информация. Следователно показването на хипервръзка към уебстраница с по-пълна или допълнителна информация може да се използва като допълнително средство за показване на сравнения на цените на горивата за единица количество на станциите за зареждане с гориво. То не трябва да замества показването в станцията за зареждане с гориво.
                  
               
                     (2)
                  
                  
                     Държавите членки следва да определят станциите за зареждане, които да показват резултатите от сравнението на цените на алтернативните горива за единица количество съгласно общата методика, посочена в приложение I към Регламент за изпълнение (ЕС) 2018/732. Показването на информация следва да се извършва по такъв начин, че да се осигури подходяща информация за потребителите, например чрез плакати, панели или монитори. Тяхното инсталиране изисква специфични работи в станциите за зареждане с гориво. Решенията не следва да създават тежест за малките и средните предприятия.
                  
               
                     (3)
                  
                  
                     Съюзът създаде програма за подкрепящи действия по Механизма за свързване на Европа с цел подпомагане на държавите членки при прилагането на член 7, параграф 3 от Директива 2014/94/ЕС, включително препоръки за хармонизирано разгръщане на информационни екрани. Въпросните препоръки все още не са на разположение, защото провеждането на необходимите изпитвания в реални условия трябваше да бъде отложено, тъй като достъпът до станциите за зареждане за изпитване е силно ограничен от началото на мерките за изолация във връзка с пандемията от COVID-19. В тази връзка Комисията, по искане на държавите членки, участващи в програмата за подкрепящи действия, удължи срока ѝ чрез изменение на съответното споразумение за отпускане на безвъзмездни средства до 30 септември 2020 г. Това ще означава забавяне на окончателното изпълнение на препоръките, които ще бъдат отправени от програмата за подкрепящи действия до държавите членки, за хармонизирано прилагане на член 7, параграф 3 от Директива 2014/94/ЕС.
                  
               
                     (4)
                  
                  
                     На заседанието от 3 април 2020 г. държавите членки в Комитета по инфраструктурата за алтернативни горива отбелязаха, че мерките за ограничаване на разпространението на COVID-19 ограничават възможността за достъп до станциите за зареждане с гориво. Следователно не е възможно да се извършат всички необходими работи за оборудване на станциите за зареждане с гориво с екрани в съответствие с препоръките от програмата за подкрепящи действия. Освен това за поставянето на плакати, панели или монитори е необходима физическа работа на станциите за зареждане, което би могло да доведе до рискове за безопасността на клиентите и работещия личен състав поради задължението за спазване на разстояние между хората. Поради тези причини държавите членки поискаха отлагане на датата за прилагане на Регламент за изпълнение (ЕС) 2018/732.
                  
               
                     (5)
                  
                  
                     Въпросните ограничения правят невъзможно изграждането на необходимата инфраструктура, позволяваща на станциите за зареждане с гориво да въведат методиката, предвидена в приложението към Регламент за изпълнение (ЕС) 2018/732, към датата на прилагане, заложена в член 2. Освен това държавите членки са изправени пред предизвикателства със събирането на съответните данни. По тези причини датата на прилагане на Регламент за изпълнение (ЕС) 2018/732 следва да бъде отложена с 6 месеца, за да се даде възможност на държавите членки да компенсират отрицателното въздействие на забавянето поради кризата с COVID-19 на практическото прилагане на мерките, предвидени в посочения регламент.
                  
               
                     (6)
                  
                  
                     За да се осигури незабавно облекчаване в текущата криза с COVID-19 и да се даде възможност на държавите членки и на всички заинтересовани страни да приведат своето планиране в съответствие с предложеното изменение, настоящият регламент следва да влезе в сила в деня след деня на публикуването му в Официален вестник на Европейския съюз.
                     
                  
               
                     (7)
                  
                  
                     Мерките, предвидени в настоящия регламент, са в съответствие със становището на комитета, създаден по член 9, параграф 1 от Директива 2014/94/ЕС,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 2 от Регламент за изпълнение (ЕС) 2018/732 втората алинея се заменя със следното:
            
               „Той се прилага от 7 декември 2020 г.“
            
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 юни 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 307, 28.10.2014 г., стр. 1.
         
            (2)  Регламент за изпълнение (ЕС) 2018/732 на Комисията от 17 май 2018 г. относно обща методика за сравняването на цените на алтернативните горива за единица в съответствие с Директива 2014/94/ЕС на Европейския парламент и на Съвета (ОВ L 123, 18.5.2018 г., стр. 85).